作者:張九齡
標題:雜詩五首
內容:孤桐亦胡為，百尺傍無枝。疏陰不自覆，修幹欲何施。高岡地複迥，弱植風屢吹。凡鳥已相噪，鳳凰安得知。蘿蔦必有託，風霜不能落。酷在蘭將蕙，甘從葵與藿。運命雖為宰，寒暑自回薄。悠悠天地間，委順無不樂。良辰不可遇，心賞更蹉跎。終日塊然坐，有時勞者歌。庭前攬芳蕙，江上託微波。路遠無能達，憂情空複多。湘水吊靈妃，斑竹為情緒。漢水訪遊女，解佩欲誰與。同心不可見，異路空延佇。浦上青楓林，津傍白沙渚。行吟至落日，坐望只愁予。神物亦豈孤，佳期竟何許。木直幾自寇，石堅亦他攻。何言為用薄，而與火膏同。物類有固然，誰能取徑通。纖纖良田草，靡靡唯從風。日夜沐甘澤，春秋等芳叢。生性苟不夭，香臭誰為中。道家貴至柔，儒生何固窮。終始行一意，無乃過愚公。